དྲགས་པ་དང་། འཆུམས་པ་པོས་ཡི་དྭགས་སུ་འགྱུར་བ་དང་། གླེན་ཞིང་རྨོངས་པས་འབུ་དང་དུད་འགྲོར་འགྱུར་བ་དང་། མི་དགེ་བ་བཅུ་སྤངས་པ་ཙམ་གྱིས་མིར་སྐྱེ་བ་དང་། གཞན་ལ་ཕྲག་དོག་པས་གཞན་དབེན་པར་ཁྲིད་ནས་སྦྱིན་པ་བྱིན་ནས་ལྷ་མ་ཡིན་དང་། བྱམས་པ་དང་དགེ་བ་བཅུས་ལྷ་དང་། སྙིང་རྗེ་དང་བསམ་གཏན་གྱིས་གཟུགས་ཀྱི་ཁམས་དང་། སྙོམས་པར་འཇུག་པས་གཟུགས་མེད་ཀྱི་ཁམས་དང་། སངས་རྒྱས་ལ་དད་པས་དེའི་ཞིང་ཁམས་དང་། འཁོར་བ་སྡུག་བསྔལ་གྱི་རྒྱ་མཚོར་ཤེས་ཤིང་། རང་ཉིད་མྱ་ངན་ལས་འདའ་བར་འདོད་པའི་བསམ་པས། ཀུན་འབྱུང་གི་འཁོར་བ་སྤོང་ཞིང་། འགོག་པར་འགྲོ་བའི་ལམ་རྒྱུད་ལ་སྐྱེས་པས་ནི་ཉན་ཐོས། ཁམས་གསུམ་གྱི་འཁོར་བ་ཐམས་ཅད་རྟེན་འབྲེལ་གྱི་ཚུལ་དུ་འཁོར་བ་ལས། ཐབས་མཁས་པ་ཟབ་མོ་ལུགས་ལས་བཟློག་པའི་ཚུལ་ལུགས་མ་རིག་པ་འགགས་པས། རྒ་ཤིའི་བར་དུ་འགག་པ་རྟོགས་ཤིང་མངོན་དུ་བྱས་པ་ནི་རང་བྱང་ཆུབ། རྒྱུ་བྱང་ཆུབ་མཆོག་ཏུ་སེམས་བསྐྱེད་ནས་ལམ་ཕ་རོལ་ཏུ་ཕྱིན་པ་རྣམ་པ་དྲུག་ཉམས་སུ་བླངས་པས། སངས་རྒྱས་པ་ནི་མཚན་ཉིད་ཕ་རོལ་ཏུ་ཕྱིན་པའི་ཐེག་པ། མཐར་ཐུག་སངས་རྒྱས་གཟུགས་ཀྱི་སྐུ་དང་ཆོས་ཀྱི་སྐུ་ད་ལྟར་དུས་གཅིག་ཉམས་སུ་ལེན་པ་ནི་གསང་སྔགས་འབྲས་བུ་ལམ་དུ་བྱེད་པ་ཡིན་པས། འདི་རྣམས་ཐམས་ཅད་ལ་སྔོན་ཇི་ལྟར་གོམས་པ་དང་། ད་ལྟར་ཡང་གོམས་པར་བྱས་ཤིང་བྱེད་པ་དང་། བློ་ངེས་པ་དང་མ་ངེས་པ་ཡུན་རིང་ཐུང་གི་བྱེ་བྲག་གིས། བསོད་ནམས་དང་བསོད་ནམས་མ་ཡིན་པའི་ཚོགས་བསགས་པ་ཆེ་ཆུང་དང་། ཡུན་རིང་ཐུང་དུ་འགྱུར་བ་ལ་བསོད་ནམས་ཀྱི་ཚོགས་དང་བསོད་ནམས་མ་ཡིན་པའི་ཚོགས་བསགས་པ་ཆེ་ཆུང་ཞེས་ཟེར་རོ། ། བུ་དེ་ལ་འདི་རྣམས་ཐམས་ཅད་ནི་བསམ་པ་འབའ་ཞིག་ཡིན་ལ། བསམ་པ་ངན་པའི་རྗེས་སུ་ལུས་ངག་ཞུགས་པ་རྣམས་ལ་ནི། ལས་དང་ཉོན་མོངས་པའི་འབྲས་བུ་སྡུག་བསྔལ་གྱི་ཕུང་པོ་ཁམས་གསུམ་གྱི་འཁོར་བར་འཁྱམས་ཞེས་འཕགས་པ་རྣམས་ཀྱིས་སྨོད་པའོ། ། བསམ་པ་བཟང་པོ་དགེ་བའི་རྗེས་སུ་འབྲངས་པ་ལུས་ངག་གིས་ནི་མཐོ་རིས་ལྷ་མིའི་གོ་འཕང་ཐོབ་ཅིང་། བདེ་བ་དང་སྐྱིད་པ་དེ་ལ་ནི་མངོན་པར་ཤེས་པ་ཐོབ་པའི་དྲང་སྲོང་རྣམས་ཀྱིས་བསྟོད་དོ། ། དགེ་བ་དང་མི་དགེ་བ་དང་ལུང་དུ་མ་བསྟན་པའི་སེམས་ཉིད་ཉེ་བར་ཞི་ཞིང་མ་སྐྱེས་པ་ལ་ནི། མ་སྐྱེས་པའི་རྗེས་སུ་འབྲངས་ནས་འཕགས་པའི་ལམ་ཡན་ལག་བརྒྱད་ཉམས་སུ་ལེན་པ་རྣམས་ལ་ནི། ཁམས་གསུམ་ལས་ངེས་པར་འཕགས་ཤིང་མྱ་ངན་ལས་འདའ་སྟེ། དེ་ནི་ཡང་དག་པར་རྫོགས་པའི་སངས་རྒྱས་རྣམས་ཀྱི་ཆོས་ཞི་བ་འདོད་ཆགས་དང་བྲལ་བ་སྟེ་སངས་རྒྱས་རྣམས་ཀྱིས་གསུངས་སོ། ། བུ་དེ་རྣམས་ཀྱང་རང་གི་བསམ་པ་ཡིན་ལ། འགྱུར་བ་མི་རྟག་པ་ཇི་ལྟར་བསམས་ཤིང་བྱས་པ་དེ་ལྟར་འགྱུར་བ་དེ་རིགས་ཤེས་ཟེར་བ་ཡིན། ཇི་ལྟར་བྱས་བྱས་སུ་འགྱུར་བས་དཔེ་མེད་པའི་ཧ་ཅང་དཀའ་བར་ཡང་མི་འདུགབསམ་པ་ཡིན་པ་ནི་འདྲ། བསྒྲུབ་པས་ཆོགབསམ་ངན་གྱི་རྗེས་སུ་འབྲངས་པའི་སྡུག་བསྔལ་ཡང་བཟོད་པར་ནི་དཀའ། ཆུ་འབོག་««བརྒལ་བ་»»ལན་གཅིག་ལ་བརྗེ་བཅང་ལན་གཉིས་ཀྱང་མི་ནུས་པས། ད་ལྟ་ནས་ཐེག་པ་ཆེན་པོ་གསང་སྔགས་ཀྱི་སྒོར་འཇུག་པར་བྱའོ། ། དེ་གང་ཡིན་ཡང་བསོད་ནམས་དང་ཡེ་ཤེས་ཀྱི་ཚོགས་རྣམ་པ་གཉིས་ཀྱིས་ཉམས་སུ་བླང་སྟེ། དེ་ཡང་བླ་མ་རིན་པོ་ཆེའི་ཞལ་སྔ་ནས། ངེད་ཀྱི་ལུགས་ཀྱི་ཚོགས་གཉིས་ཟུང་འཇུག་ཏུ་བཞེད་པ་ཡིན་གསུངས། དེ་ཡང་ཉམས་སུ་ལེན་པའི་དབང་དུ་བྱས་ན། རྒྱུའི་ཟུང་འཇུག་སྦྱོར་བ་བྱང་ཆུབ་མཆོག་ཏུ་སེམས་བསྐྱེད་ནས་སྐྱེད་རྫོགས་གཉིས་ཉམས་སུ་ལེན་པ་དང་། རྗེས་ཀྱི་གནས་སྐབས་སུ་ལུས་ངག་གི་དགེ་བའི་རྩ་བ་ལ་འབད་ཅིང་འཁོར་གསུམ་ཡོངས་སུ་དག་པའི་མི་དམིགས་པའི་བསྔོ་བས་རྒྱས་འདེབས་པ་དེ་ཡིན། ལམ་གྱི་དབང་དུ་བྱས་ན་རང་ཉིད་ལ་དགེ་སྦྱོར་ཅིག་རྒྱུད་ལ་སྐྱེས་པའི་དུས་སུ་ཅི་དང་ཅི་བྱེད་པ་ཐམས་ཅད་རང་གི་དགེ་སྦྱོར་དང་དབྱེར་མེད་པར། བླ་མ་རིན་པོ་ཆེའི་ཞལ་སྔ་ནས། བརྟགས་པའི་བག་ཆགས་སྣང་གྲགས་འདི། ། ཆོས་སྐུ་ཡིན་པར་བཙིར་གྱིས་ཟུངས། ། རང་ལ་སྐྱེས་པའི་རྣམ་རྟོག་འདི། ། དོན་དམ་ཡིན་པར་བཙིར་གྱིས་ཟུངས། ། ཞེས་པ་ལྟར་གཉིས་མེད་འབའ་ཞིག་ཏུ་ཉམས་སུ་མྱོང་བའི་དུས་སུ་ལམ་གྱི་ཟུང་འཇུག་གཤའ་མ་ཡིན་པས། བྱང་ཆུབ་སེམས་དཔའ་འགྲོ་བ་སྨིན་པའི་རྟེན་འབྲེལ་བསྒྲུབ་སྟེ། རྟེན་འབྲེལ་དེ་གང་ཡིན་སྙམ་ན། བླ་མ་རིན་པོ་ཆེའི་ཞལ་སྔ་ནས། སྤྱིར་ཡོན་ཏན་གྱི་རྒྱ་མཚོ་ཞིག་སྐྱེ་བཞེད་ན། ། རྨི་ལམ་སྒྱུ་མ་ལྟ་བུའི་ཚོགས། ། རྒྱུན་ཆད་མེད་པར་གསོག་ན་ཡིན། ། ཞེས་པ་དང་། སློབ་དཔོན་འཕགས་པའི་ཞལ་སྔ་ནས། ཆོས་ཀྱི་སྐུ་ནི་མདོར་བསྡུས་ན། ། རྒྱལ་པོ་ཡེ་ཤེས་ཚོགས་ལས་འབྱུང་། ། གཟུགས་ཀྱི་སྐུ་ནི་མདོར་བསྡུས་ན། ། བསོད་ནམས་ཚོགས་ལས་འབྱུང་བ་ཡིན། ། ཞེས་པ་ལ་སོགས་པ་གསུངས་པས། བསོད་ནམས་ཀྱི་ཚོགས་གསོག་པར་གལ་ཆེ། དེ་ཡང་བླ་མ་རིན་པོ་ཆེའི་ཞལ་སྔ་ནས། ཞིང་དང་བསམ་པ་དངོས་པོ་གསུམ། ཤིན་ཏུ་རྣམ་པར་དག་པ་གལ་ཆེ་གསུང་། ཞིང་ལ་རྣམ་པ་གཉིས། གསང་སྔགས་འབྲས་བུ་ལམ་དུ་བྱེད་པའི་ལུགས་དང་། མཚན་ཉིད་ཕ་རོལ་ཏུ་ཕྱིན་པའི་ལུགས་ཡིན་པ་ལས། ཕ་རོལ་ཏུ་ཕྱིན་པའི་ལུགས་ནི། ཡན་ལག་བདུན་པའི་རྟེན་སྤྲུལ་པའི་གནས་སྐབས་དང་། སེམས་ཅན་གྱི་ཞིང་བྱང་ཆུབ་སེམས་དཔའི་སྡེ་སྣོད་རྣམས་སུ། དམ་པ་རྣམས་ཀྱིས་རྒྱ་ཆེར་གསུངས་པ་དང་། གསང་སྔགས་ཀྱང་ཞིང་ནི་ཕྱི་སྣོད་ཀྱི་འཇིག་རྟེན་གཞལ་ཡས་ཁང་། ནང་བཅུད་ཀྱི་སེམས་ཅན་ལྷ་དང་ལྷ་མོ། སེམས་ཅན་རེ་རེ་ཡང་སངས་རྒྱས་སྐུ་གསུམ་ཡེ་ཤེས་རྣམ་པ་ལྔའི་བདག་ཉིད། དུས་གསུམ་གྱི་སངས་རྒྱས་ཐམས་ཅད་དང་ཆོས་ཀྱི་སྐུ་དང་ཡོན་ཏན་ཕྲིན་ལས་ཐམས་ཅད་མཉམ་པར་ངེས་པར་བྱེད་པ་ནི་དམ་ཚིག་ཡིན་ཏེ། དེ་ལྟ་བུ་བསོད་ནམས་ཀྱི་ཚོགས་བསགས་ན། དེ་ལྟ་བུའི་ཡོན་ཏན་ཚེ་འདི་ཉིད་ལ་མཐོང་ཆོས་སུ་འབྱུང་བ་ག་ལ་ཡང་དཀའ་སྟེ། འདི་ལྟ་སྟེ་དཔེར་ན་འཕགས་པ་གང་པོས་ཉན་ཐོས་ཀྱི་ཐེག་པ་ཞིག་ལ་བྲན་མོའི་བུ་ཞེས་བརྗོད་པས། སེམས་ཅན་དམྱལ་བར་འགྲོ་བའི་ལས་བསགས་ཤིང་སྐྱེ་བ་དཔག་ཏུ་མེད་པར་བྲན་མོའི་བུར་གྱུར་ནས། དགྲ་བཅོམ་པ་སྲིད་པ་ཐ་མའི་ལུས་ཀྱང་བྲན་མོའི་བུར་གྲུབ་པར་གྱུར་ན། སེམས་ཅན་ཐམས་ཅད་བུདྡྷཱ་ཉིད་ཡིན་པ་ལ་སངས་རྒྱས་སུ་ངེས་ཤིང་བལྟ་བའི་ལྟ་བ་རྣམ་པར་དག་པ་དང་ལྡན་པ་ལ་སངས་རྒྱས་རྙེད་པར་འགྱུར་བ་ག་ལ་དཀའ་སྟེ། ཞིང་རྣམ་པར་དག་པ་བསྒྲུབ་པ་ལ་འབད་པར་བྱའོ། ། བསམ་པ་རྣམ་པར་དག་པ་ནི། ཇི་ཙམ་དུ་རྒྱུད་ཚོད་མཐོ་པོར་གྱུར་པའི་བྱང་ཆུབ་སེམས་དཔའ་ཆེན་པོ་རྣམས་ལ་ཉན་ཐོས་དང་རང་སངས་རྒྱས་ཀྱི་སེམས་ཀྱིས་བར་དུ་གཅོད་ཅེས་པའི་དོན་ཡང་ཡུལ་མ་རུངས་པ་ལ་ཕན་བཏགས་པའི་ལན་དུ་གནོད་པ་སྐྱེལ་བ་བྱུང་བ་ལ་ཡི་ཆད་ནས། ང་ཡང་སེམས་ཅན་མ་རུངས་པ་འདི་ལྟ་བུའི་དོན་བྱེད་པ་ཡང་ཤིན་ཏུ་དཀའ་བར་འདུགརང་ཉིད་མྱ་ངན་ལས་འདའ་བར་འཇུག་དགོས་སྙམ་པའི་བསམ་པ་འདིས། ཞིང་བཟང་པོ་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་དང་། འཕགས་པ་ཉན་ཐོས་དང་རང་སངས་རྒྱས་དང་སེམས་ཅན་རྣམས་བསྐལ་པ་གྲངས་མེད་པ་གསུམ་མམ། བརྒྱ་འམ་སྟོང་ལ་སོགས་པར། མགོ་དང་། རྐང་ལག་དང་། བུ་དང་། ཆུང་མ་དང་། རྫས་དང་། ཡོ་བྱད་ཐམས་ཅད་ཀྱང་མཆོད་ཅིང་། དཀའ་བ་དཔག་ཏུ་མེད་པ་སྤྱད་ཀྱང་། རང་ཇི་ལྟར་འདོད་པའི་བསམ་པ་ཞི་བ་མྱ་ངན་ལས་འདས་པ་དེ་རྫོགས་པར་བྱེད་པ་མ་གཏོགས་པ་རྫོགས་པའི་བྱང་ཆུབ་མི་སྲིད་དེ། རྒྱུ་མེད་པའི་འབྲས་བུ་མི་སྲིད་པས་སོ། ། དེས་ན་བླ་མ་རིན་པོ་ཆེའི་ཞལ་སྔ་ནས། སེམས་ཅན་རྣམས་འདི་འདྲ་བ་ཉིད་ཀྱིས་བྱང་ཆུབ་མཆོག་ཏུ་སེམས་བསྐྱེད་པ་ཡིན་མོད། དེ་ལ་ཡི་ཆད་དུ་ཅི་ཡོད་སྙམ་དུ་བསམས་ནས་ཁྱད་པར་དུ་འདིས་གཙོ་བོ་བྱས་པའི་མ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱ་བའི་ཆེད་དུ། གོ་ཆ་ཆེན་པོ་བགོས་ནས་རང་ཉིད་དགེ་སྦྱོར་འབད་པར་བྱེད་པ་དེ་གལ་ཆེ། འདི་འདྲ་བ་ལ་སློབ་དཔོན་ཀུན་ཡང་སློབ་མ་ལ་ཡི་ཆད་དོགས་ཡོད་གསུངས་པས། བསམ་པ་ཤིན་ཏུ་རྣམ་པར་དག་པ་བྱང་ཆུབ་ཀྱི་སེམས་རིན་པོ་ཆེ་ལ་གནས་པར་བྱེད་པ་ཤིན་ཏུ་ཡང་གལ་ཆེའོ། ། ཞིང་དང་བསམ་པ་གཉིས་འཛོམས་ནས་དངོས་པོ་ནི་རང་གི་ལུས་ངག་ཡིད་གསུམ་མཐའ་དག་དགེ་བའི་རྩ་བ་ཤ་སྟག་ཏུ་ངང་ངམ་ཤུགས་ཀྱིས་ཀྱང་གྱུར་ཏེ། བརྩོན་འགྲུས་དྲག་པོ་བརྩམས་པ་ལ་གནས་དགོས་པས་འོ་ན་བརྩོན་འགྲུས་དེ་གང་ལ་ཟེར་སྙམ་ན། བླ་མ་རིན་པོ་ཆེའི་ཞལ་སྔ་ནས། ལུས་ངག་གི་དཀའ་ཐུབ་ཀྱི་བརྟུལ་ཞུགས་གཙོ་བོར་བྱེད་པ་ལ་ཕྱི་རོལ་མུ་སྟེགས་པ་བྱེད་ཟེར་བ་ཡིན། ནང་པ་སངས་རྒྱས་པ་ནི་སེམས་འདུལ་བ་གཙོ་བོ་བྱེད་པས་ནང་པ་སངས་རྒྱས་པ་ཞེས་ཟེར་བ་ཡིན་ཏེ། དེ་ཡང་རང་གི་སེམས་ནི་ཡོངས་སུ་འདུལ། ། འདི་ནི་སངས་རྒྱས་བསྟན་པ་ཡིན། ། ཞེས་པ་ལ་སོགས་པ་དཔག་ཏུ་མེད་པ་གསུངས་པས། དྲན་པ་མ་ཡེངས་པ་འབའ་ཞིག་གི་བརྟུལ་ཞུགས་ལ་གནས་པར་བྱ་སྟེ། སེམས་བསྲུང་བརྟུལ་ཞུགས་མ་གཏོགས་པ། ། བརྟུལ་ཞུགས་མང་པོས་ཅི་ཞིག་བྱ། ། ཞེས་པས། སེམས་བསྲུང་བའི་བརྟུལ་ཞུགས་ལ་ནན་ཏན་གྱིས་གནས་པར་བྱའོ། ། འོ་ན་སེམས་བསྲུང་བ་འབའ་ཞིག་གིས་ལུས་དང་ངག་དང་ཕྱི་རོལ་གྱི་ཡུལ་འདི་དག་ཐམས་ཅད་བསྲུང་བ་ཅང་འགྱུར་རམ་སྙམ་ན་ཤིན་ཏུ་ཡང་འགྱུར་ཏེ། བླ་མ་རིན་པོ་ཆེའི་ཞལ་སྔ་ནས། འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་རང་གི་སེམས་ཡིན་གསུངས་ཏེ། འཁོར་འདས་ཀྱི་ཆོས་ཐམས་ཅད་རང་གི་བསམ་པ་ཇི་ལྟར་ཡོད་པ་དེ་ལྟར་སྣང་བས་སེམས་བསྲུང་བའི་བརྟུལ་ཞུགས་ཀྱིས་ནི་བརྟུལ་ཞུགས་ཐམས་ཅད་སྤྱད་པར་འགྲོ་ལ། སེམས་དག་པས་ནི་འཁོར་འདས་ཀྱི་ཆོས་ཐམས་ཅད་ཤིན་ཏུ་རྣམ་པར་དག་ཅིང་། སེམས་སྐྱེ་བ་མེད་པས་ནི་འཁོར་འདས་ཀྱི་ཆོས་ཐམས་ཅད་སྐྱེ་བ་མེད་པ་ཡང་། ཚེ་འདིར་སངས་རྒྱས་མཆོག་ཉིད་དུ། ། སེམས་སྒོམ་པས་ནི་སངས་རྒྱ་འོ། ། རིན་ཆེན་སེམས་ལས་ཕྱིར་གྱུར་པའི། ། སངས་རྒྱས་མེད་ཅིང་སེམས་ཅན་མེད། ། ཅེས་པ་ལ་སོགས་པ་བདེ་བར་གཤེགས་པའི་གསུང་རབ་ཐམས་ཅད་ཀྱི་བརྗོད་བྱ་འདི་ཡིན་པས་དཔག་ཏུ་མེད་པ་གསུངས་པ་དང་། གྲུབ་པ་ཐོབ་པའི་རྣལ་འབྱོར་གྱི་དབང་ཕྱུག་ཆེན་པོ་རྣམས་ཀྱིས་ཀྱང་འདི་ལྟར་ཡིན་པར་རང་གི་ཉམས་སུ་མྱོང་བས་ཤེས་ཞེས་གྲགས་སོ། ། གསུམ་པ་དེ་ཇི་ལྟར་ཉམས་སུ་བླང་ཞེ་ན། ཞེ་ཐག་པ་སྙིང་ཁོང་རུས་པའི་གཏིང་ནས་རང་ལ་ཞེ་འཁྲིས་སྤུའི་རྩེ་མོ་ཙམ་ཡང་མེད་པར། བདག་ལ་སྡང་བར་བྱེད་པའི་དགྲ། གནོད་པ་བྱེད་པའི་བགེགས། ཐར་པ་དང་ཐམས་ཅད་མཁྱེན་པའི་བར་དུ་གཅོད་པར་བྱེད་པ་ཐམས་ཅད་ཀྱིས་གཙོས་བྱས་པའི་མ་ནམ་མཁའི་མཐའ་དང་མཉམ་པའི་འགྲོ་བ་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱ་བའི་ཆེད་དུ། སངས་མ་རྒྱས་ཀྱི་བར་དུ་ལུས་ངག་ཡིད་གསུམ་དགེ་བ་ལ་བཀོལ། མ་ཤིའི་བར་དུ་ལུས་ངག་ཡིད་གསུམ་དགེ་བ་ལ་བཀོལ། དུས་དེ་རིང་ནས་བཟུང་སྟེ། ཉི་མ་སང་ད་ཙམ་གྱི་བར་དུ་ལུས་ངག་ཡིད་གསུམ་དགེ་བ་ལ་བཀོལ། དེའི་ཆེད་དུ་བདག་གིས་ཐེག་པ་ཆེན་པོ་གསང་སྔགས་ཉམས་སུ་བླང་སྙམ་དུ་བསམས་ལ། སྔ་ཐུན་དང་པོ་བསྒྲུབ་ཐབས་རྒྱས་པ་ཉམས་སུ་ལེན་པའི་དབང་དུ་བྱས་ན། ས་བོན་གྱི་ཡི་གེ་ལས་འོད་ཟེར་འཕྲོས་པས་སེམས་ཅན་ཐམས་ཅད་ཀྱི་སྒྲིབ་པ་སྦྱངས་ནས་རང་གི་ལྷག་པའི་ལྷ་སངས་རྒྱས་བཅོམ་ལྡན་འདས་སུ་གྱུར་པར་ཞེ་ཐག་པ་སྙིང་ཁོང་རུས་པའི་གཏིང་ནས་དམིགས་ཤིང་ངེས་པར་བྱས་ལ། དེ་ཡང་རང་གི་སེམས་ཉིད་ཆོས་ཀྱི་སྐུ་འབའ་ཞིག་དང་གཉིས་སུ་མེད་པ་ཡིན་པ་ལ་ཡིན་པར་ཤེས་ཤིང་ངེས་པར་བྱས། དེ་ལ་གཉིས་སུ་མེད་པའི་ཞབས་འབྲིང་དང་ཞབས་ཏོག་མཆོད་པའི་ཚོགས་དཔག་ཏུ་མེད་པ་ཐམས་ཅད་ཀྱིས་མཆོད་པར་བྱ་སྟེ། དེ་ལྟར་ཡང་གསང་སྔགས་རྡོ་རྗེ་ཐེག་པ་རྣམས་སུ་བཛྲ་པུཥྤེ་ཞེས་པ་ལ་སོགས་པ་དང་། མཆོད་པ་དང་། བྱ་བ་དང་བྱེད་པ་ཐམས་ཅད་བཛྲས་ཐོག་དྲངས་པ་ནས་མེ་ཏོག་ལ་སོགས་པའི་མཆོད་པ་རྣམས་དང་། བྱ་བ་བྱེད་པ་ཐམས་ཅད་སེམས་ཉིད་རྡོ་རྗེ་ཞེས་གཉིས་མེད་འབའ་ཞིག་ཏུ་ངེས་པར་བྱས་པ་ཡིན་པས། ཁྱེད་བླ་མ་དམ་པ་དང་དགེ་འདུན་གྱི་ཚོགས་རྒྱ་མཚོ་ཆེན་པོ་ལྟ་བུ་དང་ལྷན་ཅིག་གནས་པ་རྣམས་ཀྱིས་བསོད་ནམས་ཀྱི་ཚོགས་དེ་ལྟར་བསགས་ཤིང་། ཡེ་ཤེས་ཀྱི་ཚོགས་རང་གིས་ཇི་ལྟར་རྟོགས་ཤིང་གོ་བ་དེ་ལྟར་ཉམས་སུ་བླངས་ན། ཡུན་རིང་པོར་མི་ཐོགས་པར་སུ་དང་འགྲོགས་ཀྱང་ཡི་དམ་གྱི་ལྷ། གནས་གང་དུ་ཡང་འདུག་ཀྱང་གཞལ་ཡས་ཁང་འོང་བ་ལ་ཚེགས་མེད་དེ། ཞིང་དང་བསམ་པ་དངོས་པོ་གསུམ་གྱི་རྟེན་འབྲེལ་འགྲིག་པས། མཐོང་ཆོས་སུ་འབྲས་བུ་ཅན་གྱི་ལས་ཚེ་འདིར་རྫོགས་པའི་བྱང་ཆུབ་ཏུ་སངས་རྒྱས་པ་གང་ཟག་དབང་པོ་རབ་ཅེས་བྱའོ། ། གསང་སྔགས་ཀྱི་སྒོར་ཞུགས་པའི་རྣལ་འབྱོར་པ་དབང་པོ་འབྲིང་པོ་རྣམས་ཀྱིས་ནི། ཤིན་ཏུ་དབེན་པའི་གནས་སུ་འབོལ་བའི་སྟན་གཏིང་། བསམ་གཏན་གྱི་ཡན་ལག་ལྔ་བཅས། ལུས་སེམས་ཐམས་ཅད་ཆ་མཉམ་ནས་ཞིང་རྣམ་པར་དག་པ་བླ་མ་རྡོ་རྗེ་འཛིན་པ་ལ་སོགས་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་དམིགས་ནས་དངོས་པོ་རྣམ་པར་དག་པ་བློས་སྤྲུལ་པ་ལ་བསླབས་ཤིང་མཉམ་རྗེས་མེད་པར་གོམས་པར་གྱུར་ནས། གཟོད་གོང་ལྟར་འཕགས་པ་ཐམས་ཅད་མཆོད་ཅིང་སེམས་ཅན་སྨིན་པར་བྱེད་པ་ཡིན་ནོ། ། འདིར་མང་སྨྲས་པས་ཅི་ཞིག་བྱ། ། ལྔ་བརྒྱ་དུས་ཀྱི་སྙིགས་མ་འདིར། ། ལྟ་བ་སྣ་ཚོགས་རྟོག་པས་གཡེངས། ། ཚེ་ཐུང་ནད་མང་མི་རྟག་པས། ། ཕྱིན་ཅི་ལོག་གི་བསམ་སྦྱོར་རྣམས། ། རྒྱབ་ཀྱི་ཕྱོགས་སུ་དོར་བྱས་ནས། ། གཅིག་པུ་བླ་མེད་བྱང་ཆུབ་བསྒྲུབ། ། མཐར་ཐུག་རྫོགས་པའི་སངས་རྒྱས་ནི། ། རྒྱུ་ལམ་ཕྱིན་ཅི་ལོག་པ་ཡིས། ། བསྒྲུབ་ཀྱང་འགྲུབ་པར་མི་སྲིད་པས། ། བསོད་ནམས་ཚོགས་དང་ཡེ་ཤེས་ཚོགས། ། རང་གི་བློ་ཡི་ནུས་པ་ལྟར། ། གཉིས་པོ་ཉམས་སུ་བླང་བར་བྱ། ། ཞིང་དང་བསམ་པ་དངོས་པོ་གསུམ། ། མ་དག་ཡ་བྲལ་གྱུར་པ་ལ། ། ཐེག་པ་ཆེན་པོ་གསང་སྔགས་སམ། ། ཚེ་འདིར་སངས་རྒྱས་མི་སྲིད་པས། ། ལ་ཀའི་བྱ་སྒྲོ་ཇི་བཞིན་དུ། ། ཡིན་མིན་ཚིག་གིས་མ་ཡེངས་པར། ། ངེས་ཤེས་སྐྱེས་པའི་རྗེས་འབྲངས་ན། ། རང་གི་བསམ་པའི་གཟུགས་སུ་འགྱུར། ། ཁ་ཚོ་སྣ་ཚོ་མ་ལགས་ཏེ། ། བླ་མ་རྡོ་རྗེ་འཛིན་པས་གསུངས། ། ཤི་གཏམ་ཚིག་ཏུ་བརྗོད་པ་ཡིན།